Jerome Kern

Jerome David KERN (naskiĝis la 27-an de januaro 1885 en Novjorko; mortis la 11-an de novembro 1945 samloke) estis usona komponisto.

 Vivo 
Jerome Kern naskiĝis en la distrikto Sutton Place de Novjorko. Liaj gepatroj estis judoj enmigrintaj el Germanujo en Usonon. La muzikan talenton heredis la knabo de sia patrino Fanny, kiu estis pianinstruisto. La patro de Jerome, Henry, estis unue oficisto, fariĝis tamen liberprofesiulo, post kiam la familio transloĝiĝis al Newark en Nov-Ĵerzejo. Li komercis per mebloj kaj pianoj. Henry Kern volonte estus vidinta, se lia filo Jerome kunlaborus en lia negoco, sed tio ne okazis. La knabo nepre volis ekprofesii per muziko.

Post la abituro li studis ĉe la Novjorka Konservatorio. Liaj instruistoj estis i. a. Alexander Lambert, Austin Pierce kaj Paolo Gallico. Pli malfrue li daŭrigis sian studon en Heidelberg. En 1904 li reiris en Usonon. Ekde 1905 li ĉiam denove restis ioman tempon en Londono. Tie li ankaŭ konatiĝis kun Eva Leale, kiun li edzinigis en 1910.

Kvankam Kern finis sian studon kun la akademia rango „muzika magistro“, li komencis sian muzikan karieron per subordigitaj laboroj, ĝis kiam finfine unu el la multaj brodvejaj teatroj dungis lin kiel ekzercopianisto. Estis epoko, en kiuj multaj operetoj el eŭropo trovis ankaŭ la aplaŭdon de la brodveja publiko. Ĉiam denove li devis ludi la samajn melodiojn, ĝis kiam la kantistoj ili sciis parkere. Iam li faris petolaĵon, kaŝenkondukante propran melodion en eŭropan operetan arion. Tio atentigis la reĝisoron kaj teatran produktiston pri la juna talento. La nova melodio plaĉis al ili pli bone ol la konata. Ekde tiam Jerome Kern enigis novajn melodiojn en eŭropajn operetojn.

Post la luksospektaklo „La Belle Paree“ ekestinta en 1911, por kiu li kune kun Frank Tours verkis la muzikon, sekvis jaron poste lia unua opereto „The Red Petticoat“, kiun li komponis sole. La sukceso estis eta: jam post du monatoj la peco malaperis de la scenejo. En 1914 li ricevis la komision alistrukturi la anglan opereton „The Girl From Utah“ por usonaj bezonoj kaj pliampleksigi ĝin per propraj kantoj. Nun li unuafoje vere sukcesis. La notoj de lia kanto „They Didn’t Believe Me“, la centra furorkanto de ĉi tiu peco, vendiĝis milionoble. Dum la postsekva kvarona jarcento Kern komponis la muzikon por 33 dramaj verkoj. Plej sukcesaj estis „Sally“ (1920) kaj „Sunny“ (1925). Je tio pli kaj pli elementoj de la eŭrope sona opereto paŝis en la fonon favore al elementoj, kiuj pli malfrue fariĝis tipaj por la ĝenro de la „muzika komedio“.

La jaro 1927 donis al Jerome Kern la pinton de lia famo: Kunlabore kun libretisto Oscar Hammerstein la 2-a ekestis la tutmonda sukceso „Show Boat“. La unua prezentado okazis la 27-an de decembro 1927 en Teatrejo Ziegfeld je Novjorko kaj fariĝis triumfa sukceso. Unuafoje en nure usona drama verko li ne nur vicigis muziknumerojn, sed li strukturis plurfoje kompletajn scenojn muzikdramaturgie.

Dum la paso de la venontaj jardekoj Jerome Kern ankaŭ ofte verkis kiel filmkomponisto, priverkante i. a. multajn el siaj muzikaloj por la ĝenro muzikfilomo, kiu prosperis en Holivudo. Dufoje li ricevis Oskaron laŭ la kategorio „plej bona kanto“: en 1936 por „The Way You Look Tonight“ el „Swing Time“ kaj en 1941 por „The Last Time I Saw Paris“ el „Lady Be Good“.

La 5-an de novembro 1945 Jerome Kern promenis sur la Parko‑Avenuo en Novjorko. Je tio li suferis koratakon kaj falis senkonscie sur la straton. Preskaŭ semajnon poste li mortis.

 Verkoj 
 Revuoj 
 1916: The Ziegfeld Follies
 1917: Miss
 1920: Hitchy-Koo

 Muzikaloj 
 1915: Cousin Lucy
 1917: Have A Heart
 1918: Oh Lady, Lady
 1919: She’s a Good Fellow
 1920: The Night Boat
 1920: Sally
 1921: Good Morning, Dearie
 1923: Stepping Stones
 1924: Dear Sir
 1925: The City Chap
 1926: Criss Cross
 1927: Show Boat
 1929: Sweet Adeline
 1931: The Cat and the Fiddle
 1932: Music in the Air
 1933: Roberta
 1939: Very Warm for May

 Filmmuzikoj 
 1929: Show Boat
 1929: Sally
 1930: Three Sisters
 1933: The Cat and the Fiddle
 1934: Music in the Air
 1935: Reckless
 1935: I Dream Too Much
 1935: Roberta
 1936: Show Boat
 1936: Swing Time
 1937: When You’re in Love
 1937: High, Wide, and Handsome
 1938: Joy of Living
 1940: One Night in the Tropics
 1941: Sunny
 1941: Lady Be Good
 1942: You Were Never Lovelier
 1944: Can’t Help Singing
 1944: Cover Girl
 1944: Song of Russia
 1946: Centennial Summer
 1946: Till the Clouds Roll By

 Orkestraj verkoj 
 1931: Scenario for Show Boat
 1941: Day Dreaming
 1942: Mark Twain Suite

 Furorkantoj 
 All the things you are
 The Way You Look Tonight
 The folks who lives on the hill
 Ol' Man River
 Smoke Gets in Your Eyes
 Look for the Silver Lining
 I’m Old Fashioned

 Literaturo 
Siegfried Schmidt-Joos: Das Musical, Deutscher Taschenbuch Verlag GmbH & Co. KG Munkeno, n-ro 319

Kategorio:Judaj muzikistoj
Kategorio:Usonaj komponistoj
Kategorio:Kantverkistoj
Kategorio:Oskar-premiitoj